KYK: Tennisster slaan kishou teen kanker | Netwerk24
Die voormalige Franse Ope-kampioen Francesca Schiavone (39) het haar stryd teen kanker gewen.
Francesca Schiavone, wat haar enigste Grand Slam-titel op klei behaal het. Foto: Getty Images
Die Italianer sê in 'n video op sosiale media dat kanker in Junie by haar gediagnoseer is en dat sy chemoterapie ontvang het.
"Kom ek vertel jou wat gebeur het in die afgelope sewe maande: Hulle het 'n kwaadaardige gewas gekry," sê sy.
"Dit is die taaiste geveg waarin ek ooit betrokke was. Die beste aspek is dat ek hierdie stryd gewen het.
"Toe hulle my 'n paar dae gelede inlig, kon ek nie my vreugde beteuel nie. Ek lewe vandag steeds met vreugde."
Sy het nie bekend gemaak watter soort kanker sy gehad het nie.
Schiavone het die Franse Ope-titel in 2010 gewen en die volgende jaar die eindstryd by Roland Garros gehaal. Sy het in Januarie 2011 die vierde plek op die wêreldranglys beklee.
Schiavone het in 2018 uitgetree en het Caroline Wozniacki, die voormalige nommer-een in die wêreld, vir 'n wyle afgerig.